依韻答宋中道
作者：梅堯臣
朝代：宋

paragraphs: 朝迴思見子，疲馬不及換。
入門呼僮僕，雞犬屢鳴嚾。
中厨尚青煙，知未畢晨爨。
曾不留我餐，忍餒固已慣。
一接道德言，塵坌洗鄽閈。
復出新錄書，令人再三歎。
史漢抉精深，文字光粲粲。
雖然饑腸鳴，躭讀忽忘肝。
乃慙素所學，掇拾得淺懦。
窮年誦讀人，呷呷類鵝鸛。
較量功實倍，要捷未能半。
麤行與細注，健筆凌東觀。
天馬萬里行，筋骨在蹄腕。
不知始何時，方冊已盈案。
譬如涉大海，只見波漫漫。
嗟哉勤且敏，固合處文翰。
九閽未蹟歷，重雲若蔽扞。
蓬瀛咫尺間，將度石橋斷。
昔爲蛟龍騰，今爲野鼠竄。
我亦失其宜，朝出不暇盥。
碌碌倉廩爲，區區升斗筭。
褊衷誠未堪，欲說慮辭曼。
强希高遠蹤，終作俗嵬喚。
家匱兒女大，裙襦不遮骭。
既窮懶往還，榮悴異菼薍。
老松唯霜知，古布直火浣。
當期心所照，非效目所翫。
蒙評蕪累音，亦發顔背汗。
鉛刀况易缺，徒假以金銲。
他人焉可欺，適足見謾讕。
來章特美好，願鏤青玉段。